Arne Melchior (CD), 1998-06-26:
I begrundelsen til dette beslutningsforslag står der noget om behovet for bedre trafikforbindelser.
Det kan jeg tilsige Tinget og alle og enhver, at det vil CD altid interessere sig positivt for, ingen tvivl om det.
Men det tjener det foreliggende forslag sandelig ikke til.
Dette forslag, som nu kommer til behandling allersidst på folketingsårets dagsorden, er virkelig en knaldperle i pølseenden, således at samlingen kan slutte med lidt festfyrværkeri, og det er da ikke det værste, man har.
Jeg vil starte med at erindre om, at jeg engang har været beskæftiget på Lolland, og dér fik jeg lejlighed til at se, at Første Mosebogs oversættelse til dansk lyder helt anderledes på Lolland.
Under skabelsesberetningen står der nemlig at læse, at på den sjette dag skabte Gud mennesket og lollikkerne, og det er de meget stolte af.
Og al ære det særpræg, som lollikkerne virkelig har, og en af de stovte af dem har vi jo her i Folketinget, nemlig hovedforslagsstilleren, hr. Svend Erik Hovmand.
Han har virkelig begivet sig ud, min gode gamle ven hr. Svend Erik Hovmand, på det meget dybe vand.
Han har kunnet overtale sin gruppe af rent lokalpolitisk interesse: Sig mig, hvor du er valgt, og jeg skal sige dig, hvordan du stemmer!
Fru Margrete Auken spurgte her V og K: Hvad koster det?
Hun sagde det to gange meget markant, hun ville gerne udfordre V og K, hr. Erik Jacobsen f.eks., som også er i Trafikudvalget, til at komme herop og fortælle, hvad vedtagelsen af det forslag koster.
Hvad koster anlæg, hvad koster anskaffelser, hvad koster driftsunderskuddet?
Ingen har svaret, ingen kommer til at svare, for ingen ved det.
Men det kan man altså, når bare solen begynder at komme
lidt på himlen om foråret her
: få sine kolleger i de økonomisk så sparsommelige og ansvarsbevidste V- og K-partier til at udskrive sådan en regning på ukendte snese af millioner kroner uden at vide, om der er behov, uden at der er nogen, der ved, om man vil benytte den rute.
Det gør vi bare, og så kan vi regne bagefter og få at vide, hvad det har kostet.
Hr. Brian Mikkelsen nærmede sig en lille smule - ja, det var hr. Brian Mikkelsen, som er ordfører for De Konservative, men som altså ikke har taget ordet andet end til en kort bemærkning - og hr. Brian Mikkelsen sagde faktisk, at K ville ikke være med for enhver pris, men han opgav altså ikke, hvor grænsen for prisen er, for han kender ikke prisen.
Han er lige så aningsløs som alle vi andre. Så er der jo en medspiller, og det er fru Margrete Auken, og det er jo herligt, for vi kender alle sammen det gamle mundheld om, at hvis en dame siger nej, så mener hun måske, og hvis hun siger måske, så mener hun ja, men hvis hun siger ja, så er hun ikke nogen rigtig dame. Det samme siger man faktisk også om diplomater.
I virkeligheden er det jo det, fru Margrete Auken har fået sit parti til at sluge.
Der er aldrig slugt sådan et lokomotiv før.
Hun stemmer ja, hun har formået SF's gruppe i enstemmighed, formoder jeg, til at stemme ja til forslaget.
Og hvad siger det: Jo, Folketinget pålægger regeringen snarest muligt at etablere togforbindelsen København via Gedser til Berlin - færdig, mere er der ikke!
Det er et pålæg til regeringen, som herefter haver sig at rette.
Men når man så får dette læst lidt efter i betænkningen, så bliver det til et måske, for så står der, at der først skal være et troværdigt budget, og at der først skal forhandles med den tyske regering, og først når prisen kendes, kan SF give tilsagn. Altså SF stemmer ja til, at ministeren skal etablere den bane, men om de vil være med til det eller ej, det ved vi ikke.
Jaet er forvandlet ved en snild metamorfose, og som der står i »Genboerne«, hvor en panteleg forvandles til en frierleg: Her forvandles et klart ja til et svagt måske.
De, der stemmer for dette beslutningsforslag - read my lips -
Jeg tror aldrig i Folketingets historie, at sådan noget er sket før.
Lad mig så slutte med at sige, at CD ser gerne sådan en rute etableret.
Hvis prognoserne siger, at der er nogen, der vil benytte den, og hvis vi kender anlægs- og driftsomkostningerne og det i øvrigt indgår i det brede DSB-forlig, vi plejer at lave hvert fjerde år her i Tinget, og som vi skulle lave også i det kommende efterår, så kunne jeg forstå, at vi kan tage stilling til noget, for så er der noget at tage stilling til.
Men jeg skal henvise til Socialdemokratiets, De Radikales og CD's betænkningsbidrag.
Dér står nøjagtigt oplistet med tak til ministeren, hvad det er for oplysninger, vi må have på bordet, før vi kan tage stilling til sagen, og alle, der tager stilling uden mindste viden, fortjener en lang, lang ferie og god bedring.